Predkladacia správa

Vláda SR formou uznesenia č. 739/2001/B1 zo dňa 15.8.2001 uložila ministrovi zahraničných vecí SR E. Kukanovi predložiť na rokovanie vlády Informáciu o priebehu a výsledkoch oficiálnej návštevy delegácie vlády SR vedenej jej predsedom Mikulášom Dzurindom v Juhoslovanskej zväzovej republike v termíne do 30.9.2001. Účelom vládnej návštevy bolo rozvinutie politického dialógu s novým juhoslovanským vedením, rokovania o rozvoji vzťahov dvojstrannej spolupráce, ako aj o aktuálnom stave a perspektívach vývoja v regióne juhovýchodnej Európy. 
Oficiálna návšteva delegácie vlády Slovenskej republiky vedenej jej predsedom Mikulášom Dzurindom v JZR sa uskutočnila v dňoch 30. a 31. augusta 2001 na základe pozvania predsedu vlády JZR Dragišu Pešiča. Predsedu vlády SR sprevádzali: ministerka financií SR B. Schmgnerová, minister hospodárstva SR Ľ. Harach, minister dopravy, pôšt a telekomunikácií SR J. Macejko,  štátny tajomník ministerstva zahraničných vecí SR J. Figeľ a predseda Úradu pre  normalizáciu,  metrológiu a skúšobníctvo SR D. Podhorský. Delegáciu vlády SR sprevádzala aj skupina zástupcov slovenských podnikateľských kruhov.
Predseda vlády SR M. Dzurinda mal rokovania a stretnutia s predsedom vlády JZR    D.Pešičom, prezidentom JZR V. Koštunicom, predsedom vlády Srbskej republiky Z.Djindjičom, predsedom Rady občanov juhoslovanského zväzového parlamentu D.Mičunovičom a podpredsedom vlády Srbskej republiky a predsedom Koordinačného centra pre Kosovo N. Čovičom. Počas svojej návštevy poskytol M. Dzurinda interview pre najrenomovanejší denník Politika. Ministri vlády SR mali aj samostatné rokovania so svojimi rezortnými partnermi na zväzovej a srbskej republikovej úrovni. 
Počas návštevy boli podpísané nasledujúce zmluvno-právne dokumenty: (1) Dohoda medzi vládou Slovenskej republiky a vládou Juhoslovanskej zväzovej republiky o odovzdávaní a prijímaní osôb, ktoré nespĺňajú podmienky na vstup alebo pobyt na území druhého štátu (readmisná dohoda) a Vykonávací protokol k nej, (2) Dohoda medzi vládou Slovenskej republiky a vládou Juhoslovanskej zväzovej republiky o spolupráci v oblasti pôšt a telekomunikácií a (3) Dohoda o spolupráci medzi Ministerstvom hospodárstva Slovenskej republiky a Zväzovým sekretariátom pre rozvoj a vedu Juhoslovanskej zväzovej republiky v oblasti využívania cyklotrónových komplexov vo vede, technike a medicíne.
Ekonomickí ministri vlády SR a zástupcovia slovenských podnikateľských subjektov na stretnutiach s juhoslovanskými partnermi prediskutovali možnosti prehĺbenia vzájomnej hospodárskej spolupráce a prípravu 4. zasadnutia medzivládnej zmiešanej komisie, ktoré sa uskutoční ešte do konca roka 2001, resp. na začiatku roka 2002 v Belehrade. 
Program druhého dňa návštevy - stretnutie s krajanmi vo Vojvodine a rokovania s predstaviteľmi administratívnych orgánov Autonómnej oblasti Vojvodina - bol zrušený v dôsledku tragickej dopravnej nehody a uskutoční sa v náhradnom termíne.
SR a JZR majú príbuzné základné politické ciele, vrátane strategických zahraničnopolitických priorít. Návšteva predsedu vlády SR v JZR bola kontinuálnym pokračovaním intenzívneho medzištátneho a medzivládneho politického dialógu, ako aj potvrdením spoločných záujmov v mnohých oblastiach. Návšteva bola veľmi dobre pripravená, rozhovory s najvyššími predstaviteľmi možno hodnotiť ako otvorené, vecné, kvalitné, konštruktívne a vysoko produktívne. Ďalšie obdobie si vyžaduje realizáciu deklarovaných zámerov na všetkých, najmä nižších  úrovniach stykov medzi SR a JZR.